ธอส.จัดเต็มลดดอก-เงินงวด
ธอส.ออกมาตรการช่วยลูกหนี้ ขยายเวลาชำระ ลดดอกเบี้ย ลดเงินผ่อนแต่ละงวด
22 ก.ค. 2558

ธอส.ออกมาตรการช่วยลูกหนี้ ขยายเวลาชำระ ลดดอกเบี้ย ลดเงินผ่อนแต่ละงวด
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. จะออกมาตรการช่วยเหลือลูกหนี้รายย่อยที่ได้รับผลกระทบจากเศรษฐกิจชะลอตัวและปัญหาภัยแล้ง จนมีปัญหาการชำระหนี้ตามนโยบายของรัฐบาล ประกอบด้วย 1.ลูกหนี้เดิม ธอส.ที่มีหนี้ค้างชำระ จนตกชั้นเป็นลูกหนี้ที่ไม่ก่อให้เกิดรายได้ (เอ็นพีแอล) และไม่สามารถชำระดอกเบี้ยค้างได้หมด จะผ่อนผันด้วยการพักชำระดอกเบี้ย และจ่ายเฉพาะเงินต้น ในอัตราเงินงวดพิเศษเป็นเวลา 2 ปี
แนวทางที่ 2 ลูกหนี้ ธอส.ที่มีหนี้ชำระค้างจนเป็นเอ็นพีแอล แต่ยังชำระดอกเบี้ยได้บางส่วน จะผ่อนปรนโดยลดดอกเบี้ยให้เสมือนหนึ่งไม่เคยผิดนัดชำระ โดยจะลดดอกเบี้ยกรณีผิดนัดชำระลงจากปกติที่คิด 13.5% ซึ่งอยู่ระหว่างพิจารณาว่าควรเป็นเท่าใด
แนวทางที่ 3 ลูกหนี้สถานะปกติ หรือเริ่มค้างชำระไม่เกิน 90 วัน และคาดว่าจะมีผลกระทบเรื่องรายได้ ส่งผลต่อการชำระหนี้ในอนาคต ธอส.จะลดเงินงวดผ่อนรายเดือนลง และขยายเวลาการกู้ คาดว่ารายละ 10-15 ปี แต่จะไม่เกินระยะเวลาการกู้ตามสัญญาเดิม 
นางอังคณา กล่าวว่า แนวโน้มเอ็นพีแอลของ ธอส.ไม่ได้เพิ่มขึ้น เนื่องจากฐานสินเชื่อมีการขยายตัว โดยปี 2558 แม้เศรษฐกิจชะลอตัว แต่ยังไม่จำเป็นต้องปรับลดเป้าปล่อยสินเชื่อใหม่ที่ตั้งไว้ที่ 1.4 แสนล้านบาท โดยช่วง 6 เดือนแรกของปี (ม.ค.-มิ.ย. 2558) กำไรของธนาคารยังขยายตัวได้ต่อเนื่อง จากไตรมาสแรกที่มีกำไร 2,470 ล้านบาท หรือโต 6.78%
นอกจากนี้ ธอส.จะดำเนินการตามนโยบายรัฐบาล ในการช่วยเหลือผู้มีรายได้น้อยให้เข้าถึงแหล่งเงิน และเดินหน้าปล่อยกู้รายละไม่เกิน 1.5 ล้านบาท โดยส่งเจ้าหน้าที่ธนาคารลงพื้นที่ ช่วยวิเคราะห์รายได้ ชี้แจงหลักเกณฑ์ เป็นต้น